Annie Bøgild nåede at sælge sine berømte hotdogs ved Flensborg Fjord i 50 år til både danskere og tyskere, sejlere og motorcyklister.

Sønderjyllands berømte pølsedame, Annie Bøgild i Sønderhav, er død, 66 år gammel, skriver JydskeVestkysten.

I 50 år har hun solgt hotdogs i Sønderhav på den danske nordside af Flensborg Fjord, og det har gjort hende til en institution i Tyskland. Hendes pølsekiosk ”Annies Kiosk” var en turistattraktion, der var omtalt i flere tyske turistguider som det oplagte sted at smage danske hotdogs.

Pølsekiosken ved færgeafgangen til Okseøerne i Flensborg Fjord har i mange år været et mødested for både sejlere og bilister, men først og fremmest for motorcyklister.

Det har længe været en tradition for motorcykelklubber både i Danmark og i Tyskland at køre til Sønderhav efter en hotdog, og ifølge Flensborg Avis kunne der på sommerdage være parkeret op mod 500 motorcykler omkring pølsekiosken.

En anden tradition er det årlige ”Hotdog Race”, hvor officerskadetterne fra det tyske flådeakademi Mürwik I Flensborg hvert år arrangerer en kapsejlads, hvor målet er ”Annies Kiosk” på den anden side af Flensborg Fjord.

50 år bag disken

Annie Bøgild nåede at arbejde i den berømte pølsekiosk i 50 år. Hun startede som 15-årig medhjælper i 1966, ti år senere blev hun medejer, og i 1984 overtog hun pølsekiosken 100 procent.

Hendes pølsekiosk havde, i hvert fald i Nordtyskland, ry for at servere Danmarks bedste hotdogs. Et ry der, ud over den maleriske beliggenhed og den hjertelige betjening, også var skabt af sønderjyske ringriderpølser, bagerbrød og ketchup fra den lokale salatfabrik i Gråsten.

Da påstanden skulle efterprøves for alvor – ved DM i Hotdogs i Tivoli i 2010 – blev det dog kun til en femteplads. Men i betragtning af, at førstepladsen blev vundet af Michelin-kokken Paul Cunningham, så var en femteplads også ganske flot.